Kommissionens beslutning

af 27. juni 2002

om ændring af bilag II til Europa-Parlamentets og Rådets direktiv 2000/53/EF om udrangerede køretøjer

(meddelt under nummer K(2002) 2238)

(EØS-relevant tekst)

(2002/525/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 2000/53/EF af 18. september 2000 om udrangerede køretøjer(1), særlig artikel 4, stk. 2, litra b), og

ud fra følgende betragtninger:

(1) Ifølge direktiv 2000/53/EF skal Kommissionen evaluere anvendelsen af visse farlige stoffer, der er forbudte efter direktivets artikel 4, stk. 2, litra a).

(2) Efter at have foretaget de fornødne tekniske og videnskabelige vurderinger er Kommissionen nået frem til en række konklusioner.

(3) Visse materialer og komponenter, der indeholder bly, kviksølv, cadmium eller hexavalent chrom, bør undtages fra eller fortsat være undtaget fra forbuddet, da anvendelsen af disse farlige stoffer i de bestemte materialer og komponenter stadig er uundgåelig.

(4) Nogle af undtagelserne af bestemte materialer og komponenter fra forbuddet bør begrænses med hensyn til omfang og varighed, således at farlige stoffer i køretøjer gradvis bliver udfaset, forudsat at brug af disse stoffer til de pågældende anvendelser vil kunne undgås.

(5) Cadmium i batterier til elektriske køretøjer bør være undtaget indtil den 31. december 2005, da der på det tidspunkt, ifølge det foreliggende videnskabelige og tekniske materiale og den overordnede miljøvurdering, vil være erstatninger til rådighed og vil være sikkerhed for eksistensen af elektriske køretøjer. Gradvis erstatning af cadmium bør imidlertid analyseres fortsat under hensyntagen til eksistensen af elektriske køretøjer. Kommissionen vil offentliggøre resultaterne og kan fremsætte forslag om udsættelse af ophørstidspunktet for forekomst af cadmium i batterier til elektriske køretøjer, hvis resultaterne af analysen berettiger dertil.

(6) Undtagelsen af bly fra forbuddet mod brug i belægninger på indersiden af benzintanke bør udgå, da brug af bly i sådanne komponenter allerede kan undgås.

(7) Da det står klart, at det i visse tilfælde er umuligt helt at undgå tungmetaller, bør visse koncentrationer af bly, kviksølv, cadmium og hexavalent chrom tolereres i specifikke materialer og komponenter, forudsat at disse farlige stoffer ikke er tilsat med forsæt.

(8) Direktiv 2000/53/EF bør derfor ændres i overensstemmelse hermed.

(9) De i denne beslutning fastsatte foranstaltninger er i overensstemmelse med udtalelse fra udvalget nedsat ved artikel 18 i Rådets direktiv 75/442/EØF af 15. juli 1975 om affald(2), senest ændret ved Kommissionens beslutning 96/350/EF(3) -

VEDTAGET FØLGENDE BESLUTNING:

Artikel 1

Bilag II til direktiv 2000/53/EF affattes som anført i teksten til bilaget til denne beslutning.

Artikel 2

Medlemsstaterne sikrer, at cadmium i batterier til elektriske køretøjer ikke markedsføres efter 31. december 2005.

I forbindelse med den overordnede miljøvurdering, der allerede er i gang, fortsætter Kommissionen sin analyse af, hvorledes cadmium gradvis kan erstattes, på baggrund af behovet for fortsat af have elektriske køretøjer til rådighed. Kommissionen afslutter og offentliggør resultaterne senest den 31. december 2004, og kan, hvis analysens resultater berettiger dertil, fremsætte forslag om forlængelse af fristen, jf. artikel 4, stk. 2, litra b), i direktiv 2000/53/EF.

Artikel 3

Denne beslutning anvendes fra den 1. januar 2003.

Artikel 4

Denne beslutning er rettet til medlemsstaterne.

Udfærdiget i Bruxelles, den 27. juni 2002.

På Kommissionens vegne

Margot Wallström

Medlem af Kommissionen

(1) EFT L 269 af 21.10.2000, s. 34.

(2) EFT L 194 af 25.7.1975, s. 39.

(3) EFT L 135 af 6.6.1996, s. 32.

BILAG

"BILAG II

Materialer og komponenter, der er undtaget fra artikel 4, stk. 2, litra a)

>TABELPOSITION>

Anmærkninger:

- Der accepteres et maksimalt indhold af bly, hexavalent chrom og kviksølv i homogene materialer på 0,1 vægtprocent og et maksimalt indhold af cadmium i homogene materialer på 0,01 vægtprocent, forudsat at disse stoffer ikke er tilsat til de pågældende materialer med forsæt(1).

- Der accepteres ligeledes et maksimalt indhold af bly i aluminium på 0,4 vægtprocent, forudsat at stoffet ikke er tilsat med forsæt(2).

- Der accepteres indtil 1.7.2007 et maksimalt indhold af bly i kobber til friktionsmaterialer i bremsebelægninger på 0,4 vægtprocent, forudsat at stoffet ikke er tilsat med forsæt(3).

- Genanvendelse af dele af køretøjer, der allerede var på markedet på det tidspunkt, hvor undtagelsen ophørte med at gælde, er ubegrænset tilladt, da dette ikke er omfattet af bestemmelserne i artikel 4, stk. 2, litra a).

- Indtil 1.7.2007 er fabriksnye reservedele til reparation(4) af dele af køretøjer, der er undtaget fra bestemmelserne i artikel 4, stk. 2, litra a), omfattet af de samme undtagelser.

(1) Ved "tilsat med forsæt" forstås "benyttet ved formulering af et materiale eller en komponent i den hensigt, at stoffets fortsatte tilstedeværelse deri skal bibringe det endelige produkt en særlig egenskab eller et særligt udseende". Fremstilling af nye produkter ved brug af genvundne materialer, hvoraf en andel kan indeholde regulerede metaller, regnes ikke for tilsætning med forsæt.

(2) Se fodnote 1.

(3) Se fodnote 1.

(4) Denne bestemmelse gælder for reservedele og ikke for komponenter til normal vedligeholdelse af køretøjer. Den gælder ikke for afbalanceringsklodser, kulbørster til elmotorer og bremsebelægninger, eftersom disse komponenter er opregnet særskilt."